ORI คาดรายได้ H2/59 แจ่ม หลังตุน Backlog 4 โครงการ มูลค่า 3.64 พันลบ.
ORI คาดรายได้ H2/59 แจ่ม หลังตุน Backlog 4 โครงการ มูลค่า 3.64 พันลบ.
30 พ.ค. 2559

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า บริษัทคาดว่าแนวโน้มรายได้ในครึ่งปีหลังจะสูงกว่าครึ่งปีแรก เนื่องจากมีการเริ่มโอน 4 โครงการคอนโดมิเนียมใหม่ที่มีกำหนดสร้างเสร็จและทยอยโอนในครึ่งปีหลัง มูลค่าโครงการรวม 3.64 พันล้านบาท
ทั้ง 4 โครงการ แบ่งเป็นในไตรมาส 3/59 มีโครงการคอนโดมิเนียม PAUSE 115 มูลค่า 540 ล้านบาท เริ่มทยอยโอนเพียงโครงการเดียว และไตรมาส 4/59 มีจำนวน 3 โครงการ ที่ทยอยโอน ได้แก่ โครงการคอนโดมิเนียม Notting Hill Kaset มูลค่า 570 ล้านบาท โครงการคอนโดมิเนียม KnightsBridge Sky River มูลค่า 1.46 พันล้านบาท และโครงการคอนโดมิเนียม Cabana มูลค่า 1.1 พันล้านบาท
ด้านยอดขายในครึ่งปีหลังตั้งเป้าอยู่ที่ 4.8 พันล้านบาท จากเป้าทั้งปีที่ตั้งเป้าไว้ที่ 7.5 พันล้านบาท โดยไตรมาส 1/59 ทำยอดขายได้แล้ว 1.2 พันล้านบาท ขณะที่ครึ่งปีหลังมีแผนเปิด 4 โครงการคอนโดมิเนียมใหม่ มูลค่า 5.3 พันล้านบาท จากครึ่งปีแรกเปิดทั้งหมด 4 โครงการ มูลค่า 4.7 พันล้านบาท
ส่วนอัตรากำไรสุทธิ (Net Profit Margin) ในปีนี้คาดว่าจะเพิ่มขึ้นจากไตรมาส 1/59 ที่อยู่ 16.59% หลังบริษัทมีการโอนมากขึ้น โดยเฉพาะครึ่งปีหลัง ส่วนอัตรากำไรขั้นต้น (Gross Profit Margin) คาดว่าจะทรงตัวจากไตรมาส 1/59 ที่อยู่ 45.31%
 